غني:د طالبانو نه وړاندې باید د پاکستان سره سوله وشي
ولسمشر غني وایي افغانستان او پاکستان د تیرو دیارلسو کالونو راپدیخوا د نااعلان شوې جګړې په حالت کې دي.
افغان ولسمشر محمد اشرف غني چې د امریکا د سولې په انیستیتیوت کې یې وینا کوله وویل چې په افغانستان کې د سولې د راتګ لپاره " سمیه ایزه همکاري ډیره مهمه ده. " ښاغلي غني وویل " سوله زمونږ په لومړیتوب کې ده، خو په افغانستان کې د سولې راتګ ډیره ګرانه ده، اول باید چې د شخړې عوامل ولټول شي او بیا د سولې لپاره چوکاټ جوړ شي. "مونږ باید دا ومنو چې طالبان په افغانستان کې تر یوې اندازې سیاسي مشروعیت لري نو ځکه ما طالبان خپل سیاسي مخالفین وګڼل. " ولسمشر غني وویل چې په تیرو شپږو میاشتو کې یې په افغانستان کې د سولې د راتګ لپاره د پاکستان سره زیات ګډ کار کړی او پاکستاني چارواکي پدې پوه شویدي چې د افغانستان سوله او ثبات د هغوي په ګټه دی. " دا خبره مو د پاکستاني چارواکو سره شریکه کړیده او هغوي هم منلې ده. د پاکستان او افغانستان دولتونه باید یو بل د خودمختاره، مساوي او خپلواکه دولتونو په صفت ومني" غني زیاته کړه چې " اوس په سیمې کې حالات بدل شوي. هر پسرلی به د جګړې ډګر افغانستان و خو سږ کال به د جګړې ډګر پاکستان وي. 165 زره پآکستاني عسکر د ډیورنډ د کرښې په شاوخوا کې پراته دي او عملیات کوي." ولسمشر محمد اشرف غني همدرانګه د سیمې په هیوداونو هم غږ وکړ چې په افغانستان کې د ثبات لپاره دې خپله همکاري نه دریغوي. ښاغلي غني وویل افغانستان په ریښتیني ډول د آسیا زړه ده او که چیرته په افغانستان کې ثبات نه وي، د سیمې هیڅ هیواد به امن نه وي. " د چین، روسیې او سیمې ټولو هیوادونو دا درک کړیده چې په افغانستان کې سوله او ثبات د ټولو په ګټه ده . مونږ پدې تیرو شپږو میاشتو کې وکړای شو چې د چین، امریکا او افغانستان تر منځ درې اړخیزې غوندې جوړې کړو." ښاغلي زیاته کړه چې " آسیا ښایي د 250 کالونو وروسته یو ځل بیا په اقتصادي لحاظ تر ټولو ستره لویه وچه شي، خو باید ووایم چې دا کار په افغانستان کې د ثبات او امنیت پرته نشي کیدلی." " که په افغانستان کې امن نه وي، هیڅ پایپ لاین به د مرکزي آسیا د هیوادونو نه هند یا پاکستان ته تیر نشي." ولسمشر غني وویل " افغانستان د تاریخ په اوږدو کېد خپل موقعیت د لاسه ډیر کړیدلی خو اوس دا موقعیت په سرو زرو بدل شوی او هیله مو ده چې ددې سرو زرو نه سمه ګټه واخلو. " "تروریزم یوازې افغانستان ته نه بلکه د جنوبي آسیا اوچین په شمول د لویدیځې آسیا ټولو هیوادونو ته خطر دی. د پاکستان سره مو پدې برخې کې خبرې شویدي او په محتاطانه ډول خوشبینه یم چې نتیجه به ورکړي. " د یوې پوښتنې په ځواب کې چې آیا داعش په افغانستان کې شته او که نه، ولسمشر اشرف غني وویل " داعش که چیرته افغانستان ته راشي، جرمي ډله به وګڼل شي او د مږکانو په شان به تس نس شي. " " په افغانستان کې د داعش لپاره د خلکو استخدام کول به ګرانه نه وي ځکه چې شاوخوا یو میلیون ځوانان کار روزګار نلري او 6 سوه زره نور ځوانان به سږ کال بې کاره شي. " : ولسمشر اشرف غني پدې برخې کې وویل چې نه غواړي " د ماضي په خاطر راتلونکې قرباني کړي" ښاغلي غني وویل " مونږ ټول په انتقالي عدالت کې ښکیل یو. د سولې معنی دا ده چې وینه دط هیره شي، په زندانانو کې به په هیڅ ډول شکنجه او دبې ګناه خلکو زورول ونه زغمم.